App moet slaggat-besaaide Gauteng help regrukFoto bloot ter illustrasie. (Foto: Maroela Media) Die Gautengse departement van paaie en vervoer het ŉ nuwe app bekendgestel waar inwoners slaggate op die provinsie se paaie kan aanmeld. PotholeFixGP moet die provinsiale regering help om allerlei probleme op Gautengse paaie dringend te pak. Jacob Mamabolo, LUR vir openbare vervoer en padinfrastruktuur in die provinsie, het die nuwe app die afgelope naweek in Diepsloot bekend gestel. Hy sê die app vorm deel van die departement se verbintenis om nuwe tegnologie te benut om die toestande van paaie beter te monitor. “Inwoners van Gauteng word aangemoedig om die app af te laai en padinstandhoudingskwessies wat dringend aandag verg, aan te meld,” sê hy. Sodra ŉ probleem op die app aangemeld is, verskyn dit op die departement se paneelbord waar dit dan aan die betrokke instandhoudingspanne toegewys word. Die app sal deurlopend bywerkings oor die stand van sake gee wat wissel van “aangemeld” tot “toegewys” en “voltooi”. Die app kan ook kontroleer en verifieer of die aangemelde slaggat op ŉ munisipale, provinsiale of nasionale pad is. Indien ŉ slaggat op ŉ pad aangemeld word wat nie onder die departement se bestuur val nie, sal die probleem na die aanspreeklike padagentskap of munisipaliteite verwys word. Die paaie wat wel deur die departement bestuur word, sal deur departementele padinstandhoudingspanne hanteer word. PotholeFixGP kan gratis op Google Play afgelaai word en sal binnekort ook vir Huawei- en Apple-fone beskikbaar wees. “Ons hoop dat motoriste die oë en ore van die departement sal wees sodat die padinfrastruktuur kan voortgaan om ŉ veilige en aangename bestuurservaring te bied.”